**НАУЧНО-НАСТАВНОМ ВЕЋУ ФИЛОЗОФСКОГ ФАКУЛТЕТА У НИШУ**

**Рецензија за рукопис др ЛенеПетровић *Књижевност у контексту: огледи о књижевности 2000-2015***

Рукопис књиге *Књижевност у контексту: огледи о књижевности 2000-2015*, редовног професора др Лене Петровић, који препоручујем за објављивање, плод је дугогодишњег бављења књижевностима на енглеском језику којима је ауторка посветила свој радни век на Департману за англистику на Филозофском факултету у Нишу и представља још један значајан доприност студијама књижевности на нашим просторима. О квалитету изузетног интелектуалног рада др Лене Петровић сведоче и претходне публикације ове ауторке, обухваћене издавачком делатношћу Филозофског факултета у Нишу: студија  *Quest Myth in the Medieval English Literature* и драгоцена антологија, увод у књижевне теорије двадесетог века, *Literature, Culture Identity: Introducing Twentieth Century Literary Theory*, коју је она приредила и опремила изванредним уводним есејима и коментарима. Понуђени рукопис нове књиге изузетан је зато што кроз анализу бојних поетских, прозних и драмских књижевних дела насталих у Британији, Америци, Канади, Јужној Америци и на Карибима, на својеврстан начин представља примену у пракси критичких увида до којих је ауторка дошла, пратећи већ неколико деценија положај књижевности и уметности у савременом друштву и анализирајући разне књижевнотеоријске стратегије које су настајале (и наметале се) да би што боље свеколику интелектуалну делатност претвориле у подршку политичким променама које су обележиле новији, пост-модерни период савременe историје.

У петнаест есеја нове књиге, груписаним у три поглавља, сјајним компаративним анализама које бележе њен рад од самог почетка (докторске дисертације о мотиву изгубљеног раја у романима Б. Пекића. Џ. Куција и Д. М. Томаса, објављене под насловом *The Search for the Lost Garden*), др Лена Петровић прати сукоб који од Платона до данас не престаје да постоји између „два егзистенцијална модела“, две различите етичке и митолошке традиције, које подразумевају сасвим опречне визије друштва и различите дефиниције човека и освновних одлика људске природе. Овај кључни идеолошки сукоб она прати анализирајући његове манифестације у стваралаштву Нортропа Фраја, Левија Штроса и Ролана Барта, модерниста и пост-модерниста, француских и америчких феминисткиња, заговорника нео-колонијалне политике који данас правдају рат и војни интервенционизам и уметника који се својим стваралаштвом противе глобализацији таквих схватања и наметању анти-хумане историје и судбине свеколиком човечанству.

У есејима у првом поглављу књиге *Књижевност у контексту: огледи о књижевности 2000-2015*, ауторка јасно представља разлику између две митске традиције, два антрополошка модела чији сукоб у књизи прати. У другом поглављу мапирани су процеси путем којих је хуманситичка традиција, кроз историју, била изложена притисцима и променама, да би слично Бели Хамвашу али и бројним англофоним ауторима, ауторка нагласила негативне последице етичког релативизма и етичких компромиса који се, ради експедитивности или опстанка, данас чине и правдају. Треће поглавље резимира контраст између два тумачења мита и још једном хуманизам супротставља политичким лажима (које укључују и лажни хуманизам, вековима присутан на западу), заснованим на анти-хуманистичкој митологији експлоатације и моћи. Ауторка подсећа на традицију оне уметности која је настајала из људске потребе за истином, скривеном, како Харолд Пинтер каже, иза дебелог покривача политичких лажи који нас окружују. Задовољство ми је да Већу факултета препоручим објављивање ове инспиративне књиге коју је др Лена Петровић понудила.

Др Љиљана Богоева Седлар

Редовни професор у пензији за ужу научну

област енглески језик и књижевност

Факултет драмских уметности у Београду